
	Ministrite nõukogule esitatakse heakskiitmiseks järgmine eelnõu:


	       kuninglik dekreet       /2021, millega kiidetakse heaks oliiviõli ja oliivijääkõli kvaliteedistandard



Hispaania on maailma suurim oliiviõli tootja ja eksportija. Oliivi- ja oliiviõlisektoril on suur sotsiaalne, majanduslik ja äriline tähtsus Hispaanias ja rahvusvahelistel turgudel ning nõudlus suureneb pidevalt. Kuningliku dekreedi eesmärk on ajakohastada õigusakte, et kohandada need majandusharu praeguse olukorraga ja uusimate tehnoloogiatega, parandades oliiviõli kvaliteeti, mis on üks sektori arengu põhisambaid.
Hispaanias käsitletakse oliiviõli 21. septembri dekreedi 2484/1967 (millega kiidetakse heaks Hispaania toiduseadustik) XVI peatüki paragrahvis 2. Valdkonna arendamiseks ja reguleerimiseks on töötatud välja 25. jaanuari kuninglik dekreet 308/1983, millega võetakse vastu toiduks kasutatavate taimeõlide tehnilised ja sanitaareeskirjad.
Euroopa Liidus on oliiviõli ja oliivijääkõli käsitlevad eeskirjad ühtlustatud 11. juuli 1991. aasta määrusega (EMÜ) nr 2568/91 oliiviõlide ja pressimisjääkide omaduste ja asjakohaste analüüsimeetodite kohta ning Euroopa Parlamendi ja nõukogu 17. detsembri 2013. aasta määrusega (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007. Nende määrustega on kehtestatud toodete nimetused, määratlused, füüsikalis-keemilised ja organoleptilised omadused ning toodetest proovide võtmise ja analüüsimise meetodid. 
Samamoodi on komisjoni 13. jaanuari 2012. aasta rakendusmääruses (EL) nr 29/2012 oliiviõli turustusnormide kohta töötatud välja turustusnormid ning komisjoni ja liikmesriikide tehtava halduskoostöö kord toodete kontrollimise normide valdkonnas. Selle määrusega tunnistatakse kehtetuks määrus (EÜ) nr 1019/2002, millega rakendati Hispaanias 21. novembri kuningliku dekreedi 1431/2003 täiendavad meetmed, millega kehtestatakse turustamise erimeetmed oliiviõli ja oliivijääkõli sektoris.
Eespool nimetatud 25. jaanuari kuninglikku dekreeti 308/1983 on mitu korda muudetud, ent tootmis- ja tarbimistingimuste areng peaaegu neljakümne aasta jooksul on tekitanud vajaduse asendada dekreet uue oliiviõli ja oliivijääkõli erimeetmega, arvestades oliiviõli ja oliivijääkõli ainulaadsust ning nende tootmise tähtsust Hispaanias. Kui oliiviõlil ja oliivijääkõlil on muudest taimeõlidest eraldi standard, on sellele tuginedes hõlpsam kohandada tootmis- ja enesekontrollisüsteeme ning pakendamis- ja märgistamisnorme Euroopa määruste ja tehnoloogia arengu ning kriteeriumidega. Lisaks standardi sisu ajakohastamisele korraldatakse standard ümber ja seda lihtsustatakse, jättes välja tervise- ja hügieeniaspektid, mida arendatakse ja ühtlustatakse horisontaalselt kohaldatavate Euroopa Liidu eeskirjade ulatuses.
Järelikult tuleks tunnistada kehtetuks 21. septembri dekreediga 2484/1967 heaks kiidetud Hispaania toiduseadustiku XVI peatüki paragrahv 2, samas kui eespool nimetatud 25. jaanuari kuninglikus dekreedis 308/1983 tuleks tunnistada kehtetuks oliiviõli ja oliivijääkõli käsitlevad sätted. Valdkonna regulatsioonid on olnud seni suurel määral hajutatud, mis on probleem, mida on püütud lahendada, koondades oliiviõlile ja oliivijääkõlile kohaldatavaid sätteid, mis on tekitanud vajaduse tunnistada need standardid kehtetuks, mõjutades soodsalt õiguskindlust.
Standardit kohaldatakse igasugusele Hispaanias toodetud ja turule lastud oliiviõlile ja oliivijääkõlile, piiramata Euroopa Liidu vastastikuse tunnustamise nõuete täitmist. 
Standardis tuleb oliiviõli ja oliivijääkõli väärtuse säilitamiseks ja suurendamiseks ning võimalikke pettuste ärahoidmiseks kehtestada sektoris tegutsevatele ettevõtjatele kohustused, mis on seotud rajatiste, keelatud tavade, saatedokumentide ja toodete jälgitavusega. Need kohustused ja keelud peavad kehtima kõikidele ettevõtjatele, st füüsilistele või juriidilistele isikutele, kes osalevad oliiviõli ja oliivijääkõli tootmise ja turustamise mis tahes etapis. Seega kuuluvad nende sekka teiste hulgas oliivide kokkuostu keskused, ühistud ja õlipressimisettevõtted. Täpsemalt vabastatakse artikli 5 lõigetes 1 ja 2 sätestatud kohustustest dekreedi jõustumise ajal juba talitlevad õlipressid, rafineerimisseadmestikud ja jääkõli ekstraheerimise seadmestikud.  
Määruse (EMÜ) nr 2568/91 artikli 7a rakendamise raames ja määruse (EÜ) nr 178/2002 sätete kohaldamist piiramata tuleb võtta kasutusele kohustuslik jälgitavuse tüüpsüsteem, mis võimaldab standardiga hõlmatud õli tootmise, veo ja turulelaskmise igas etapis seda hõlpsasti leida ja eksimatult ära tunda.
Jälgitavuse süsteemi abil parandatakse toidu kvaliteeti, suurendatakse tarbijate usaldust, eristatakse tooteid muudest sarnastest toodetest, taastatakse ja tugevdatakse turgu ning tagatakse vajaduse korral toodete valikuline tagasikutsumine.
Lisaks, kuna laod, turustajad ja jaemüüjad tegelevad sellise pakendatud ja nõuetekohaselt märgistatud toote ladustamise, vahendamise ja turustamisega, mille sisuga ei saa manipuleerida, ning pidades silmas, et nad peavad igal juhul järgima Euroopa Parlamendi ja nõukogu 28. jaanuari 2002. aasta määruse (EÜ) nr 178/2002 (millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused) sätteid, ei peeta vajalikuks nõuda kõnealustelt ettevõtjatelt käesolevas standardis sätestatud registrite süsteemi pidamist, kuna see on liigne halduskoormus ettevõtjatele, kes ei tegutse üksnes oliiviõlisektoris.
Kasutusele tuleb võtta arvutisüsteem, millesse koondatakse nii oliiviõli kui ka oliivijääkõli liikumise andmed, millega muudetakse ettevõtjatele standardikohaste kohustuste täitmine ja pädevatele asutustele nimetatu jälgimine hõlpsamaks. 
Toidualane teave, samuti mahuti täitekoguse kontrollimisel lubatud hälve on sätestatud Euroopa Parlamendi ja nõukogu 25. oktoobri 2011. aasta määruses (EL) nr 1169/2011, milles käsitletakse toidualase teabe esitamist tarbijatele, ning ka 3. novembri kuninglikus dekreedis 1801/2008, millega kehtestatakse eeskirjad pakendatud toodete nimikogustele ja nende täitekoguse kontrollile.
Viimastel aastatel on selge olnud, et Hispaania turu puuduseks on oliivisektori eri toodete vähesem eristamine kui rahvusvahelisel turul. See näitab selgelt, et oliiviõli tuleb ümber positsioneerida. Selleks et näidata oliiviõlide ja eelkõige väärisoliiviõlide väärtust tipptasemel toodetena, on vaja rakendada meetmeid, et toetada ja edendada sellise Hispaania jaoks ikoonilise toote kuvandit. 
Avalike haldusasutuste vahelise koostöö ja koostoime tähtsust arvestades on kohane kehtestada oliiviõli ja oliivijääkõli sektori jälgitavuse kontrollimise erikava, mille saavad ellu viia kvaliteedikontrolli ja pettuste eest kaitsmise eest vastutavad ametiasutused ning mille võtab vastu toidu kvaliteedi kooskõlastamise nõukogu. 
Seni koostab põllumajandus-, kalandus- ja toiduministeerium võetud meetmete tulemusi sisaldava aruande ja avaldab selle, et parandada pädevate asutuste tehtud oliiviõli nõuetekohasuse kontrolli teabe läbipaistvust. 
Oliiviõli ja oliivijääkõli villimiseks kasutatavate pakendite puhul keskendutakse käesolevas standardis nõuetele, mis peavad tagama pakendi sobivuse toiduainetele, et see kaitseks pakendi sisu, muutmata selle koostist või kahjustamata selle omadusi, ning tagamisele, et selline pakend kaitseks selles sisalduvaid õlisid igasuguse pettuse eest, mille eesmärk on asendada pakendi sisu, millegagi, mis on teistsugune ja mille kvaliteet on madalam. Keskendudes oliiviõli ja oliivijääkõli kvaliteediga seotud aspektidele kooskõlas käesoleva standardi eesmärgiga, vastutavad pädevad asutused pakendamisega seotud keskkonnaaspektide reguleerimise eest, et ringmajanduse ja jäätmete vähendamise poliitika kohta koostatud õigusaktid muutuksid kõigis majandussektorites kohaldatavateks kohustuslikeks nõueteks, milles selle kvaliteedistandardi sisu on hästi edasi antud. Kuna kõnealune standard ei sisalda sätteid, millel on negatiivne keskkonnamõju, loetakse käesoleva kuningliku dekreedi sisu kooskõlas olevaks jäätmeid ja saastunud maapinda käsitlevate õigusaktidega ning ringmajanduse esimese tegevuskavaga. Eelkõige on see tekst kooskõlas praegu kehtiva 28. juuli seadusega 22/2011 jäätmete ja saastunud maapinna kohta, eelkõige I jaotise II peatükis sätestatud jäätmepoliitika põhimõtete osas, ning kõik selle seaduse normid on vahetult kohaldatavad, näiteks artiklis 17 jj sisalduvad jäätmekäitluse normid ning artiklis 39 jj sisalduvad normid jäätmeid käsitleva teabe kohta, samuti käesoleva kuningliku dekreedi vastuvõtmise ajal parlamendi menetluses oleva jäätmeid ja saastunud maapinda käsitleva seaduse eelnõu vastavad sätted ning selle uued sätted ühekordselt kasutatava plasti ja jäätmetekke vältimise kohta. Lisaks on kohaldatavad ka pakendeid ja pakendijäätmeid käsitlevad eriõigusaktid, st 24. aprilli seadus 11/1997 pakendite ja pakendijäätmete kohta ning selle rakendusmäärus. Seoses ringmajanduse esimese tegevuskavaga, mille ministrite nõukogu võttis vastu 21. mail 2021. aastal, kohandatakse kuninglikku dekreeti vastavalt selle sisule, nagu ka muude tootmistegevuste puhul, võttes aluseks selle kaheksa tegevussuunda ja eelkõige kolm esimest, mis puudutavad jäätmete tootmist, tarbimist ja käitlemist.
Kuningliku dekreedi eelnõu on läbinud menetluse, mis on sätestatud Euroopa Parlamendi ja nõukogu 9. septembri 2015. aasta direktiivis (EL) 2015/1535, millega nähakse ette tehnilistest eeskirjadest ja infoühiskonna teenuste eeskirjadest teatamise kord, ning 31. juuli kuninglikus dekreedis 1337/1999, millega reguleeritakse teabe edastamist tehniliste normide ja eeskirjade ning infoühiskonna teenuste eeskirjade valdkonnas.
Kuningliku dekreedi sisus järgitakse 1. oktoobri seaduse 39/2015 (avalike haldusasutuste ühtse haldusmenetluse kohta) artiklis 129 sätestatud hea reguleerimise põhimõtteid. Standard on vajalikkuse ja tõhususe põhimõtete alusel põhjendatud, arvestades vajadust kehtestada oliiviõli- ja oliivijääkõlisektori nõuetekohane korraldus. Eesmärk täidetakse kõige paremini, tunnistades kehtetuks oliiviõli ja oliivijääkõli käsitlevad sätted 25. jaanuari kuninglikus dekreedis 308/1983, millega võetakse vastu toiduks kasutatavate taimeõlide tehnilised ja sanitaareeskirjad, ning kiites heaks uue standardi, millega reguleeritakse konkreetselt oliiviõli ja oliivijääkõli kvaliteeti. Samuti järgiti eeskirju kehtestades tõhususe ja proportsionaalsuse põhimõtteid, piirates halduskoormust kavandatud eesmärkide täitmiseks hädavajalikuga. Läbipaistvuse põhimõtet järgides korraldati lisaks avalikule arutelule ja avalikkuse teavitamisele õigusloome käigus ka arutelu autonoomsete piirkondadega, mõjutatud sektoreid ja tarbijaid esindavate organisatsioonidega ning ministeeriumidevaheline toidukäitlemiskorralduse komisjon edastas kohustusliku aruande. Lõpuks järgitakse kuninglikus dekreedis õiguskindluse põhimõtet, säilitades sidususe ülejäänud kohaldatava õigussüsteemiga ja kehtestades ettevõtjatele standardi rakendamiseks vajaliku üleminekuperioodi.
Kuninglik dekreet on vastu võetud Hispaania põhiseaduse artikli 149 lõike 1 punkti 13 alusel, millega antakse riigile ainupädevus põhieeskirjade ning üldise majanduse planeerimise kooskõlastamise valdkonnas. 
Samuti on Hispaania 30. juuli seadusega 28/2015, milles käsitletakse toidu kvaliteedi kaitset, antud õiguslik alus toidu kvaliteedi kaitseks põhieeskirju kehtestades. Seaduse neljanda lõppsättega antakse valitsusele volitused kiita heaks toiduainete kvaliteedistandardid. Standarditega võimaldatakse säilitada ja tagada turul pakutavate toodete kvaliteeti, arvestades, et nende liigitus ja omaduste kirjeldus võimaldavad tarbijatel tooteid võrrelda ja valida nende hulgast oma maitsele või vajadustele enim vastav toode.
Eespool nimetatut arvestades, põllumajandus-, kalandus- ja toiduministri, tööstus-, kaubandus- ja turismiministri ning tarbijaküsimuste ministri ettepanekul, riiginõukogu nõusolekul ning pärast valitsuse        2021. aasta koosolekul toimunud arutelu
ANTAKSE JÄRGMINE DEKREET:
Artikkel 1. Eesmärk.
Kuningliku dekreedi eesmärk on kehtestada oliiviõli ja oliivijääkõli kvaliteedistandard. 
Artikkel 2. Kohaldamisala.

Käesolevat standardit kohaldatakse järgmise suhtes:

1. kõik Hispaanias asuvad oliiviõli ja oliivijääkõli tootmisrajatised;

2. igasugune Hispaanias toodetud ja Hispaanias turustamiseks mõeldud oliiviõli ja oliivijääkõli, piiramata vastastikuse tunnustamise klausli kohaldamist; 

3. ettevõtjad, kes toodavad või turustavad Hispaanias oliiviõli ja oliivijääkõli, piiramata vastastikuse tunnustamise klausli kohaldamist. 
Igal juhul kohaldatakse esimeses lisasättes sisalduvat vastastikuse tunnustamise klauslit.
Artikkel 3. Toodete nimetused ja määratlused
1. Selliste erinevate toodete kategooriate nimetused ja määratlused, mille alla oliiviõli ja oliivijääkõli liigitatakse, on kehtestatud Euroopa Parlamendi ja nõukogu 17. detsembri 2013. aasta määruse (EL) nr 1308/2013 (millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007) VII lisa VIII osaga ning Euroopa õigusaktidega, millega nimetatut rakendatakse või asendatakse. 
2. Käesolevas kuninglikus dekreedis kasutatakse järgmisi mõisteid allpool esitatud tähenduses.
a) „Oliivide kokkuostu ja/või vastuvõtu keskus“ – rajatis, mille sihtotstarbeks on erinevatelt põllumajandusettevõtjatelt tervete tooroliivide ostmine ja/või vastuvõtmine eesmärgiga saata need töötlemata kujul õlipressimisettevõttesse või pakendamisettevõttesse.
b) „Õlipress/õlipressimisettevõte“ – vastavalt seade või ettevõte, milles saadakse külmpressitud oliiviõli õlipuuOlea europaea L. villjade ehk oliivide purustamise teel. 
c) „Liikuv õlipress“ – on õlipress, mis tuuakse kohale, et purustada õlipuu Olea europaea L. vilju ehk oliive kohapeal eesmärgiga saada külmpressitud oliiviõli, ja millel ei ole kindlat või alalist geograafilist asukohta. 
d) „Õlipakendamisettevõte“ – tööstusettevõte või rajatis, milles pakendatakse toiduks kasutatavat oliiviõli või oliivijääkõli.
e) „Õlirafineerimisettevõte“ – tööstusettevõte või rajatis, milles rafineeritakse toiduks kasutatavat oliiviõli või oliivijääkõli.
f) „Pressimisjääkidest oliivijääkõli ekstraheerimise ettevõte“ – ettevõte või rajatis, milles saadakse füüsikaliste või keemiliste meetodite abil õlistest niisketest pressimisjääkidest töötlemata oliivijääkõli. See hõlmab rajatisi, kus tegeletakse ainult oliivide purustamisel saadud niiskete õlisete pressimisjääkide kuivatamisega. 
g) „Ladu“ – ettevõte, milles tooteid ei töödelda, vaid ainult hoitakse ajutiselt muude sektoris tegutsevate ettevõtjate jaoks. 
h) „Ettevõtja“ – füüsiline või juriidiline isik, kes tegutseb oliiviõli ja oliivijääkõli turul ning sektoris, sh saagikoristajad, kes saavad endi pakendamata õli õlipressimisettevõttelt, ning igaüks, kes ostab või soetab pakendamata külmpressiõli õlipressimisettevõttelt. Ettevõtjate all mõistetakse ka oliivide pakendamise ja pakkimise liinide käitajaid, juhul kui nad kasutavad õlipuu Olea europaea L. vilju õli tootmiseks. Ettevõtjatel võib, kuid ei pruugi olla rajatisi. 

i) „Saagikoristaja“ – füüsiline või juriidiline isik, kellele kuulub oliivikasvatusettevõte, milles ta kasvatab õlipuu Olea europaea L. vilju ehk oliive eesmärgiga saada oliiviõli oma oliividest, mis purustatakse purustusteenuseid osutavas õlipressimisettevõttes. 
j) „Rafineerimisprotsess“ – töötlemata oliiviõli ja oliivijääkõli töötlemise toiming, v.a õli saamine füüsikaliste meetodite abil ja selitamine pesemise, setitamise, tsentrifuugimise või filtreerimise teel. 
k) „Pidevprotsess“ – mis tahes protsess, mis toimub toimingutevahelise katkestuseta ja ettevõtjatevahelise üleminekuta, seda isegi juhul, kui protsessi etappide vahel kasutatakse punkrit või vahemahutit, milles hoitakse purustatud oliivide massi kuni 12 tundi, ning tingimata samas tootmisettevõttes. 
l) „Lõpptarbija“ – toiduaine lõplik tarbija, kes ei kasuta toitu äritegevuses ega toidusektori toimingus.
m) „Asutus“ – mis tahes tegevuskoht (sh sõiduk või püsitegevuskoht või teisaldatav tegevuskoht), nt restoran, söökla, õppeasutus, haigla, valmistoiduäri vm kogukonnakeskus, milles tegeletakse majandustegevuse raames lõpptarbijatele toidu valmistamisega. 
Artikkel 4. Jälgitavuse kohustused. 
1. Rajatistega ettevõtjad peavad pidama toodete jälgitavuse registreid toodete hoidmise kohas kõigi seal hoiustatavate toodete kohta kooskõlas I lisa sätetega. 
Kõik registrikanded tuleb teha reaalajas. 
Piiramata Euroopa Liidu õigusaktide kohaldamist, ei nõuta käesolevas standardis sätestatud registri pidamist ladudelt, mis on ette nähtud üksnes lõpptarbijatele ja jaemüügikohtadele müüdava pakendatud oliiviõli ja oliivijääkõli hoidmiseks ja levitamiseks. 
2. Pakendamata oliiviõli ja oliivijääkõli vedades peavad ettevõtjad registreerima käesoleva artikli lõikes 3 nimetatud andmed põllumajandus-, kalandus- ja toiduministeeriumi loodud sihtotstarbelises arvutisüsteemis. Kõnealuse teabe esitamise eest vastutab õli lähetamise ajal oliiviõli ja oliivijääkõli valdav ettevõtja. Pakendamata oliiviõli ja oliivijääkõli veo korral kolmandatest riikidest või teistest liikmesriikidest vastutab kõnealuse teabe süsteemile esitamise eest kauba lõppsaaja. Igal juhul peab kõnealune teade olema esitatud enne seda, kui pakendamata oliiviõli või oliivijääkõli riigi territooriumile siseneb.  
3. Nii pakendatud kui ka pakendamata oliiviõli ja oliivijääkõli vedades peab kõikide kaupadega olema igal ajal ja kõigil juhtudel kaasas dokument, mis sisaldab vähemalt käesoleva kuningliku dekreedi II lisas nimetatud andmeid ja milles on ühemõtteliselt esitatud vastava toote nimetus kooskõlas kohaldatavate eeskirjadega. 
Peale selle peab pakendamata veo korral kaubaga kaasas olema allkirjastatud analüüsiaruanne või sarnane dokument, mis tõendab saatedokumendis deklareeritud oliiviõli või oliivijääkõli klassifitseerimist. 
Pakendamata veo puhul genereerib saatedokumendi lõikes 2 osutatud arvutisüsteem. 
Käesolevas lõikes sätestatud saatedokumendi täitmise eest vastutab, ettevõtja, kes on  
a) lähetamishetkel oliiviõli ja oliivijääkõli valdaja;  
b) oliiviõli või oliivijääkõlide veol kolmandatest riikidest või teistest liikmesriikidest kauba lõppsaaja.
4. Selle standardi jõustumise ajal juba tegutsevad õlipressimisettevõtted, rafineerimisettevõtted ja oliivijääkõli ekstraheerimise ettevõtted peavad teatama selle artikli lõikes 2 nimetatud arvutisüsteemile kõikidest II lisa paragrahvis A sätestatud liikumistest, samuti andmed nende rajatises hoitava ning õlipressimisettevõtete, rafineerimisettevõtete ja oliivijääkõli ekstraheerimise ettevõtete vahel liikuva pakendamata oliiviõli ja oliivijääkõli sihtkoha kohta. 
Nad peavad esitama pädevale kontrolliasutusele ka iga toodetava, hoitava või turule lastava kategooria õli kõiki saamisi, väljaandmisi ja asutusesiseseid liikumisi sisaldavate lõikes 1 nimetatud jälgitavuse registrite aastaaruande.
Artikkel 5. Rajatistega seotud erikohustused. 
1. Äsja rajatud õlipressid, rafineerimisseadmestikud ja jääkõli ekstraheerimise seadmestikud peavad paiknema eraldi. Need ei tohi olla mingil juhul ühendatud.  
2. Äsja rajatud õlipressid, rafineerimisseadmestikud ja jääkõli ekstraheerimise seadmestikud peavad olema kohaselt isoleeritud või eraldatud seadmetest või ruumidest, millel on teine otstarve, eelkõige seadmetest või ruumidest, mis on ette nähtud loomsete või taimsete rasvade ning tööstuslike või mineraalsete rasvade ja õlide tootmiseks, töötlemiseks, pakendamata säilitamiseks ja pakendamiseks.
3. Sektoris tegutsevale ettevõtjale kuuluvad õlipressimisettevõtted ja mis tahes muud ettevõtted peavad klassifitseerima kogu lähetatava õli Euroopa eeskirjadega kehtestatud nimetuste kohaselt.
4. Kõik dekreediga hõlmatud õlide torustikud ja toitemahutid peavad olema ristsaastumise ärahoidmiseks sobivalt seadistatud.
Artikkel 6. Õliga seotud erikohustused.
1. Selle regulatsiooniga hõlmatud oliiviõlil ja oliivijääkõlil peavad olema füüsikalis-keemilised ja organoleptilised omadused, mis on kooskõlas Euroopa Liidus kehtestatud valdkonda reguleerivate standarditega. 
2. Kehva kvaliteediga oliiviõli (nn lambiõli) tuleb enne toiduks kasutamist rafineerida.
3. Oliiviõli ja oliivijääkõli peavad olema kogu aeg kaitstud kahjulike keskkonnatingimuste eest, mis võivad muuta õli füüsikalis-keemilisi ja organoleptilisi omadusi. Seetõttu peab õli olema hoidmise, veo ja turule laskmise ajal kaitstud valguse ja kuumuse eest. 
Artikkel 7. Pakendamisega seotud erikohustused.
1. Mahutid, milles õli turule lastakse, peavad olema puhtad ja valmistatud toidule ohututest materjalidest, mis kaitsevad õli oksüdatsiooniprotsesside eest kooskõlas kehtivate Euroopa ja riiklike tervise- ja ohutuseeskirjadega. Mahutid ei tohi mingil juhul muuta sisu omadusi, anda tootele kõrvalisi maitseid või lõhnu ega tekitada tootes muutusi, nii nagu on sätestatud Euroopa parlamendi ja nõukogu 27. oktoobri 2004. aasta määruses (EÜ) 1935/2004 toiduga kokkupuutumiseks ettenähtud materjalide ja esemete kohta, millega tunnistatakse kehtetuks direktiivid 80/590/EMÜ ja 89/109/EMÜ Need peavad olema alati artikli 6 lõike 3 kohaselt kaitstud. 
2. Lõpptarbijatele tarnimiseks või müügiks ette nähtud oliiviõli ja oliivijääkõli mahutitel, sh oliivikasvatajatele nende oma tarbeks õlipressimisettevõtete tarnitava ning kogukondadele tarnitava oliiviõli ja oliivijääkõli mahutitel peab olema võltsimiskindel sulgur, mida on võimatu uuesti kasutada, kooskõlas komisjoni 13. jaanuari 2002. aasta rakendusmääruse (EL) nr 29/2012 (oliiviõli turustusnormide kohta) artikli 2 lõikega 1, ning neil peab olema kehtivate õigusaktide kohane märgistus. 
3. Kooskõlas komisjoni rakendusmääruse (EL) nr 29/2012 artikli 2 lõikega 1 peab lõpptarbijatele müügiks ette nähtud oliiviõli ja oliivijääkõli mahutite, sh oliivikasvatajatele nende oma tarbeks õlipressimisettevõtete tarnitava oliiviõli ja oliivijääkõli mahutite ruumala olema maksimaalselt viis liitrit. Asutustele tarnitavat õli võib müüa ka mahutites ruumalaga 10, 20, 25 või 50 liitrit.
4. Lõpptarbijatele asutuste rajatistes kättesaadavaks tehtavatel mahutitel peavad olema kaitsmed, mis takistavad nende uuesti kasutamist pärast seda, kui need on algsest sisust tühjendatud.
5. Turule lastavad pakendid peavad samuti vastama nõuetele, mis on sätestatud pakendeid ja pakendijäätmeid käsitlevates määrustes.
Artikkel 8. Keelatud tavad.
1. Keelatud on järgmised tegevused.
a) Oliiviõli ja oliivijääkõli ning muude taimsete õlide ja rasvade segude tootmine Hispaania territooriumil, nagu on osutatud komisjoni 13. jaanuari 2002. aasta rakendusmääruse (EL) nr 29/2012 (oliiviõli turustusnormide kohta) artikli 6 lõike 1 viimases lõigus. Neid segusid ei tohi müüa ühegi toidunimetuse all, et vältida nende segiajamist käesolevale standardile vastava oliiviõli või oliivijääkõliga.  
b) Märgistust külmpressitud („virgin“) või väärisõli („extra virgin“) kandvate õlisarnase väljanägemisega toiduainete, mida võidakse segamini ajada käesolevas standardis käsitletud oliiviõliga (näiteks õlid, maitselisandid, kastmed ja sarnased tooted), tootmine Hispaania territooriumil eesmärgiga pääseda siseriiklikule turule,olenemata vastastikuse tunnustamise klausli sätetest. 
c) Õli ümbervillimine või nõude või mahutute täitmine kogukondades elavatele lõpptarbijatele ette nähtud oliiviõli või oliivijääkõliga. 
d) Varem liigitatud väärisoliiviõlide segude liigitamine kõrgemasse kategooriasse kui madalaim selliste õlide kategooriatest, mis kokku segati. 
e) Väärisoliivõli pressimisettevõtetes, ladudes ja pakkimisettevõtetes selliste rajatiste või tehniliste erivahendite hoidmine, mida kasutatakse õli lõhnatustamiseks ja/või mis tahes muuks rafineerimise etapiks või vormiks.
f) Teisest õlipressimisettevõttest pärit oliivijääkõli töötlemine või vastuvõtmine õlipressimisettevõtte poolt. 
g) Nõuetekohaselt tootekategooriasse liigitamata oliiviõli ja oliivijääkõli säilitamine, hoidmine ja vedu mujal kui õlipressis, kus oliiviõli ja oliivijääkõli liigitatakse õli lähetamisel. 
2. Artiklis 3 nimetatud oliiviõli ja oliivijääkõli saamise rajatistes on keelatud järgmine.
a) Õli leelispesu, välja arvatud rafineerimisettevõttes. 
b) Oliiviõli ja oliivijääkõli ekstraheerimine või rafineerimine muid kui lubatud toiminguid, lahusteid või abiaineid kasutades, samuti tööstuslike, mineraalsete, esterdatud või sünteetiliste õlide lisamine.
c) Esterdamisprotsessid või muud tavad, mis võivad muuta õli glütseriidistruktuuri.
d) Õli töötlemine õhu, hapniku, osooni või muude oksüdeerivate keemiliste ainetega, v.a ainetega, mis on vajalikud villimise käigus pumpamiseks, mahutite ja paakide inertseks muutmiseks ning homogeniseerimiseks lämmastikku või muid inertgaase kasutades, ilma et see piiraks Euroopa Liidu õigusaktide kohaldamist.
e) Oliiviõli ja oliivijääkõli ekstraheerimiseks, rafineerimiseks, pakendamiseks või pakendamata hoidmiseks ette nähtud rajatistes glütseriini, loomsete, taimsete, tööstuslike või sünteetiliste rasvade või õlide ning mis tahes sellise aine omamine või käsitsemine, mille kasutamine ei ole lubatud ega põhjendatud. 
f) Õlipressimisettevõtetes külmpressitud oliiviõli tootmise süsteemidest saadud massi mittepidev taastsentrifuugimine. Külmpressitud oliiviõli tootmise süsteemidest saadud massi taastsentrifuugimine on lubatud ainult juhul, kui massi segatakse kontrollitud temperatuuril pidevprotsessis. Mingil juhul ei ole lubatud artikli 3 lõike 2 punktis k nimetamata mahutitest või hoidlatest pärit massi või pressimisjääkide taastsentrifuugimine. 
Artikkel 9. Ametlik kontroll, kooskõlastamine ja karistused.
1. Ametlikku kontrolli elluviivad pädevad asutused peavad tegema iga turulelastud tuhande tonni oliiviõli ja oliivijääkõli kohta vähemalt ühe vastavuskontrolli eesmärgiga kontrollida õli kvaliteediomadusi kooskõlas 11. juuli 1991. aasta määrusega (EMÜ) nr 2568/91 oliiviõlide ja pressimisjääkide omaduste ja asjakohaste analüüsimeetodite kohta. 
2. Kasutatakse proovivõtu- ja analüüsimeetodeid, mis on kehtestatud iga toote jaoks Euroopa Liidu määrustes, või nende puudumise korral kohaldatavates riigi või piirkonna õigusnormides.
3. Külmpressitud oliiviõli vastavust märgistusel esitatud kategooria nõuetele kontrollivad õli füüsikalis-keemiliste omaduste osas sihtotstarbelised ametlikud laborid ja õli organoleptiliste omaduste osas degusteerimiskomisjonid, kelle on määranud pädev asutus, mille nimel nad teevad ametlikku kontrolli kooskõlas 15. veebruari kuningliku dekreediga 227/2008, millega kehtestatakse külmpressitud oliiviõli degusteerimiskomisjonide üldeeskirjad. 
4. Lõikes 1 nimetatud Euroopa Liidu määrustega kehtestatud kontrolli piiramata kooskõlastab põllumajandus-, kalandus- ja toiduministeerium artiklis 4 kirjeldatud oliiviõli ja oliivijääkõli sektori jälgitavuse kontrollimise erikava. Kava peab sisaldama artikli 5 lõigetega 1 ja 2 mitte hõlmatud õlipressimisettevõtete, rafineerimisettevõtete ja oliivijääkõli ekstraheerimise ettevõtete erikontrolli. 
5. Lõike 1 sätete kohaselt tehtud vastavuskontrolli tulemustest teatatakse kehtestatud vormis põllumajandus-, kalandus- ja toiduministeeriumile iga aasta 1. maiks.
6. Põllumajandus-, kalandus- ja toiduministeeriumi nõudmisel koondatakse kogu teave ametliku kontrolli aastaaruandesse, mille avaldab riigi juhtkond. Kõnealune aruanne peab sisaldama vähemalt sõnaselget hinnangut tehtud kontrollide arvu piisavuse ja nende tulemuste kooskõla kohta kehtivate õigusaktidega.
7. Erikontrollikava esitatakse arutamiseks toidu kvaliteedi kooskõlastamise nõukogule ja kava peab sisaldama vähemalt kontrollitoimingute ajakava, samuti kontrollikampaaniate korraldamise protokolli, võttes arvesse autonoomsetes piirkondades tehtud vastavuskontrolli tulemusi ja andmeid, mida sisaldab põllumajandus-, kalandus- ja toiduministeeriumi peetav oliivituruteabesüsteem. Toidu kvaliteedi kooskõlastamise nõukogu vaatab kava kord aastas läbi.
8. Läbiviidud kontrollide tulemusel määratud karistused peavad olema tõhusad, proportsionaalsed ja hoiatavad ning need määratakse vastavalt 30. juuli seadusele 28/2015 (toidu kvaliteedi kaitse kohta), 16. novembri kuninglikule seadusandlikule dekreedile 1/2007 (millega kiidetakse heaks tarbijate ja kasutajate kaitse üldseaduse konsolideeritud tekst) ning muudele täiendavatele seadustele, selle valdkonna piirkondlikele õigusaktidele ja muudele kohaldatavatele õigusaktidele.
Artikkel 10. Tarbijate parem arusaam väärisoliiviõlist. 
1. Põllumajandus-, kalandus- ja toiduministeerium, tarbijaküsimuste ministeerium, tootmis-, tööstus- ja turustussektori riiklikud esindusliidud ning tarbijate ja kasutajate nõukogu lepivad 1. oktoobriks 2022 kokku parimate tavade juhendis, mis aitab parandada tarbijate arusaama väärisoliiviõli kvaliteedist, edendades diferentseerimise ja täiustamise strateegiaid, sealhulgas pakendite ja esitusviiside kasutamist, et eristada seda teistesse kategooriatesse kuuluvatest õlidest.
2. Parimate tavade juhendis kirjeldatakse üksikasjalikult hindamise ja järelevalve mehhanisme ning pärast selle kokkuleppimist esitab põllumajandus-, kalandus- ja toiduministeerium selle esmalt põllumajandussektori konverentsile ja tarbijakaitseküsimuste valdkonnakonverentsile ning seejärel avaldab selle. 
3. Parimate tavade juhendi järgimine on vabatahtlik sektori nende osapoolte jaoks, kes sellega liituvad. Pärast sellele alla kirjutamist on ettevõtjad kohustatud järgima selles sisalduvaid põhimõtteid ja eeskirju. Põllumajandus-, kalandus- ja toiduministeerium avaldab igal aastal nimekirja ettevõtjatest, kes on parimate tavade juhendiga liitunud.
4. Parimate tavade juhendit järgivad üksused annavad igal aastal kontrolli ja järelevalve eesmärgil aru põllumajandus-, kalandus- ja toiduministeeriumile ning tarbijaküsimuste ministeeriumile, kes teavitavad tootmis-, tööstus- ja turustussektorit esindavaid ühendusi ning tarbijate ja kasutajate nõukogu.
Esimene lisasäte. Vastastikuse tunnustamise klausel. 
Kuningliku dekreedi nõuetele vastavaks peetakse kaupu, mida turustatakse seaduslikult muus Euroopa Liidu liikmesriigis või Türgis või mis on pärit mõnest Euroopa Vabakaubanduse Assotsiatsiooni lepinguga ühinenud Euroopa Majanduspiirkonna riigist ja mida seal seaduslikult turustatakse. Kuningliku dekreedi rakendamise suhtes kohaldatakse Euroopa Parlamendi ja nõukogu 19. märtsi 2019. aasta määrust (EL) 2019/515, mis käsitleb teises liikmesriigis seaduslikult turustatavate kaupade vastastikust tunnustamist ja millega tunnistatakse kehtetuks määrus (EÜ) nr 764/2008.
Teine lisasäte. Arvutisüsteem.
Selleks et hõlbustada artiklis 4 sätestatud teatamiskohustuse täitmist, töötab põllumajandus-, kalandus- ja toiduministeerium 1. oktoobriks 2021 välja arvutipõhise tugisüsteemi koos selle nõuetekohaseks toimimiseks vajalike tehniliste protokollidega ning see süsteem omakorda põhineb põllumajandus-, kalandus- ja toiduministeeriumi juurde kuuluval oliiviturgude teabesüsteemil, mis on reguleeritud 13. juuli kuningliku dekreediga 861/2018 (millega kehtestatakse oliiviõli ja lauaoliivide sektori kohustuslike deklaratsioonide põhieeskirjad ja muudetakse 28. juuli kuninglikku dekreeti 772/2017, millega reguleeritakse veinitootmispotentsiaali).
Süsteemile peab olema juurdepääs teatamise eest vastutavatel ettevõtjatel, pädevatel kontrolliasutustel, riigi julgeolekujõududel ja -agentuuridel ning põllumajandus-, kalandus- ja toiduministeeriumil.  
Esimene üleminekusäte. Üleminekuperiood.
Artikli 4 lõigete 2, 3 ja 4 sätete kohaldamine ei ole kohustuslik 1. oktoobrini 2021.
Teine üleminekusäte. Standardi jõustumise ajal ehitamisel olevad rajatised.
Dekreedi jõustumise ajal juba ehitamisel olevad õlipressid, rafineerimisseadmed ja oliivijääkõli ekstraheerimise seadmed vabastatakse artikli 5 lõigetes 1 ja 2 sätestatud kohustustest.
Ainus kehtetuks tunnistav säte. Õigusnormide kehtetuks tunnistamine.
Kehtetuks tunnistatakse kõik käesoleva kuningliku dekreedi sätetega vastuolus olevad sama või väiksema kohaldamisalaga õigusnormid, eelkõige
a) 7. detsembri kuninglik dekreet 3000/1979, millega reguleeritakse oliiviõlisektori tööstuslikke protsesse;
b) 25. jaanuari kuninglik dekreet 308/1983 (millega võetakse vastu toiduks kasutatavate taimeõlide tehnilised ja sanitaareeskirjad) selles osas, milles käsitletakse oliiviõli ja oliivijääkõli ning igal juhul dekreedi II jao punkt 1, III jao punkti 5 lõige 1 ja punkti 6 lõike 7 alalõige a ja V jao punkt 2; 
c) 20. veebruari kuninglik dekreet 259/1985, millega täiendatakse toiduks kasutatavate taimeõlide tehnilisi ja sanitaareeskirju oliivõli erütrodioolisisalduse määramise rakendamisega;
d) 21. novembri kuninglik dekreet 2551/1986, millega reguleeritakse rafineeritud oliivijääkõli ja oliiviõli töötlemist ja turule laskmist;
e) 21. novembri kuninglik dekreet 1431/2003, millega kehtestatakse oliiviõli- ja oliivijääkõlisektoris teatavad turustamismeetmed;
f) 12. detsembri 1984. aasta korraldus oliivikasvatajate endi tarbeks ette nähtud külmpressitud õli kättesaamise kohta õlipressimisettevõtjatelt;
g) 7. mai korraldus APA/1343/2004, millega reguleeritakse teatavate oliiviõli turulelaskmise loaga tootmisettevõtete üldregistrit.
Esimene lõppsäte. Pädevus
Kuninglik dekreet on vastu võetud Hispaania põhiseaduse artikli 149 lõike 1 punkti 13 alusel, millega antakse riigile ainupädevus põhieeskirjade ning üldise majanduse planeerimise kooskõlastamise valdkonnas. 
Teine lõppsäte. 21. septembri dekreedi 2484/1967 (millega kiidetakse heaks Hispaania toiduseadustik) muutmine.
21. septembri dekreedi 2484/1967 (millega kiidetakse heaks Hispaania toiduseadustik) XVI peatüki paragrahv 2 sõnastatakse järgmiselt:
„Oliiviõli ja oliivijääkõli reguleeritakse edaspidi [kuupäev] kuningliku dekreediga XXXX/2020, millega kiidetakse heaks oliiviõli ja oliivijääkõli kvaliteedistandard.“
Kolmas lõppsäte. 25. jaanuari kuningliku dekreedi 308/1983 (millega võetakse vastu taimse toiduõli tehnilised ja sanitaareeskirjad) muutmine.
25. jaanuari kuningliku dekreediga 308/1983 heaks kiidetud taimse toiduõli tehnilisi ja sanitaareeskirju muudetakse järgmiselt. 
Üks. I lõikele lisatakse uus lõik järgmises sõnastuses:
„Käesolevat regulatsiooni ei kohaldata oliiviõlidele ega oliivijääkõlidele, mida reguleeritakse [kuupäev] kuningliku dekreediga XXXX/2020, millega kiidetakse heaks oliiviõli ja oliivijääkõli kvaliteedistandard.“
Kaks. III jao punkti 6 alapunkt 1 sõnastatakse järgmiselt:
„6.1 Käesoleva standardiga hõlmatud õlide ekstraheerimine või rafineerimine muude kui lubatud toimingute abil.“
Neljas lõppsäte. Jõustumine.
Kuninglik dekreet jõustub järgmisel päeval pärast selle avaldamist ametlikust väljaandes.
ESITADA VALITSUSELE
Madrid, [kuupäev] 2021


I LISA
Jälgitavuse registrid 
A osa. Registrite üldtingimused
1. Asutusesisestesse jälgitavuse registritesse tuleb kanda vähemalt järgmised toimingud: saadud õli, ekstraheerimine, rafineerimine, liigitus, ühest mahutist teise valamine/pumpamine, õlisegud, õli pakendamine.
2. Iga toode tuleb sissetulevate kaupade registris identifitseerida tarnija varem määratud identifitseeriva tunnusega. Kokkuostu- ja/või vastuvõtukeskustes, õlipressimisettevõtetes ja pakkimisettevõtetes tuleb registreerida katastriüksus ja maatükk, kust oliivid on pärit, ja nende omanik. 
3. Toote asutusesisene sihtkoht või kasutamine (ladu, mahuti, punker, töötlemisliin) või toote päritolu tuleb kanda saamise registrisse ja väljaminevate kaupade registrisse. Märkida tuleb ka kogus sissetuleva õli mahuti(te)s või väljamineva õli mahuti(te)s.
4. Sissetulevate kaupade registris ja väljaminevate kaupade registris tuleb selgelt identifitseerida ka kauba võimalikku liikumist käsitlevad saatedokumendid, vajadusel ka analüüsiaruanne või muu sarnane dokument, mis kauba liikumist kinnitab.
Sissetulevate kaupade registrit ja väljaminevate kaupade registrit täidetakse kauba omaniku muutumise korral (isegi juhul, kui kaubad tegelikult ei liigu) või kaupade tegeliku liikumise korral. 
5. Mis tahes märked, mis paigutatakse hiljem märgistusele, nt partii, esimene külmpress, külmekstraheerimine, saagiaasta, sort jne, tuleb registreerida nõuetekohaselt, et neid oleks võimalik kõnealuse toote dokumentide koostamise käigus kontrollida. 
6. Mis tahes toodet identifitseerides tuleb nimetatuga seostada seda mahutit identifitseerivad andmed, kus toodet hoitakse, ja registritesse kantud teave. Kohustuse rakendamisel ei piirata toodete loomulikul teel muutunud omadusi. Muutused tuleb kanda registrisse iga kord, kui ettevõtja neist teada saab. 
B osa. Erinevatesse registritesse kantavate toodete kategooriad.
a) Oliivid.
· õli tootmiseks kasutatavad oliivid (õlipuu viljad). 
b) Oliiviõli.
· liigitamata oliiviõli; 
· väärisoliiviõli;
· külmpressitud oliiviõli;     
· kehva kvaliteediga oliiviõli (nn lambiõli); 
· rafineeritud oliiviõli; 
· ainult rafineeritud oliiviõlist ja külmpressitud oliiviõlist koosnev oliiviõli.
c) Oliivijääkõli – töötlemata oliivijääkõli; 
· töötlemata oliivijääkõlis;
· rafineeritud oliivijääkõli; 
· oliivijääkõli. 
d) Kõikidest rajatistest pärinevad kõrvalsaadused, millest on võimalik saada õli.
e) Muud toiduks kasutatavad taimeõlid.
Mõeldud tootmisettevõtetele ja ettevõtjatele, kes toodavad, rafineerivad, säilitavad või pakendavad lisaks oliiviõli ja oliivijääkõli käitlemisele ka muid toiduks kasutatavaid taimeõlisid. 
C osa. Teave, mida ettevõtjate jälgitavussüsteemi sissetulevate ja väljaminevate kaupade registrid peavad sisaldama.
a) Saatedokumenti identifitseerivad andmed, ja vajadusel ka analüüsiaruanne või muu sarnane dokument.
b) Müüjat või tarnijat identifitseerivad andmed: nimi, aadress, maksukohustuslasena registreerimise number ja päritoluettevõtte aadress. Viimase nimi ja maksukohustuslasena registreerimise number esitatakse ainult juhul, kui need erinevad müüja või tarnija omadest. 
c) Ostjat või vastuvõtjat, sh pakendatud õli viimasena vastu võtnud jaemüüjat, identifitseerivad andmed: nimi, aadress, maksukohustuslasena registreerimise number ja sihtettevõtte aadress. Viimase nimi ja maksukohustuslasena registreerimise number esitatakse ainult juhul, kui need erinevad ostja või vastuvõtja omadest. 
d) Toodet identifitseerivad andmed: nimetus, partii, kogus ja toote identifitseerimiseks oluliseks peetavad omadused, nt pakendamata, pakendatud, märgistatud, niiske või kuiv. 
e) Toote päritolutähis: päritoluriik. Komisjoni 13. jaanuari 2012. aasta rakendusmääruse (EL) nr 29/2012 artikli 4 nõuete täitmiseks märgitakse määrusega kehtestatud korras vastavalt kas Hispaania, liikmesriik, Euroopa Liit või kolmanda riigi nimetus.
f) Märgistusel esitatavad toote omadused.
g) Toimingu elluviimise kuupäev.
h) Vedajat identifitseerivad andmed: ettevõtja (nimi, aadress, maksukohustuslasena registreerimise number), sõiduki liik ja numbrimärk või vajaduse korral muud transpordivahendit identifitseerivad andmed.
D osa. Teave, mida ettevõtja rajatise sisemine jälgitavuse register peab sisaldama.
Asutusesisene jälgitavuse süsteem peab sisaldama vähemalt järgmist teavet.
a) Tehtud toiming või täidetud tava.
b) Lähteaineid identifitseerivad andmed: nimetus, partii (vajaduse korral), kogus. 
c) Saadud tooteid identifitseerivad andmed: nimetus, partii (vajaduse korral), kogus. 
d) Toimingu elluviimise kuupäev ja vajaduse korral kellaaeg.
e) Lähteainete asutusesisene päritolu (ladu, mahuti, punker, töötlemisliin jne). Kogus lähtemahuti(te)s.
f) Saadud toodete asutusesisene sihtkoht või kasutamine (ladu, mahuti, punker, töötlemisliin jne). Kogus sihtmahuti(te)s.
II LISA
Minimaalne teave, mida saatedokument õli transportimise või teisaldamise ajal peab sisaldama
A. Toodet identifitseerivad andmed. 
– Toodet identifitseerivad andmed: kohaldatavate õigusaktidega kehtestatud nimetus, partii, toote identifitseerimiseks oluliseks peetavad omadused.
– Toote päritolutähis: päritoluriik. 
– Pakendamata toodete korral: mis tahes muud vabatahtlikult esitatavad märked, mida võidakse hiljem lisada märgistusele, nt sort, saagikoristusaeg, külmekstraheerimine, esimene külmpress, mahetootmine jne.  
– Toote kogus.
B. Kauba päritolu andmed. 
Valdajat identifitseerivad andmed: nimi, aadress, maksukohustuslasena registreerimise number ja päritoluettevõtte aadress. 
Viimase nimi ja maksukohustuslasena registreerimise number esitatakse ainult juhul, kui need erinevad müüja või tarnija omadest. 
C. Veoandmed. 
Veoettevõtjat ja kasutatud transpordivahendit identifitseerivad andmed, vajadusel ka sisenemise sadam, samuti sisenemise kuupäev, veoauto ja mahuti registreerimisnumber ning maht.
D. Kauba sihtkoha andmed. 
Ostjat või vastuvõtjat, sh pakendatud õli viimasena vastu võtnud jaemüüjat, identifitseerivad andmed: nimi, aadress, maksukohustuslasena registreerimise number ja sihtettevõtte aadress.
Viimase nimi ja maksukohustuslasena registreerimise number esitatakse ainult juhul, kui need erinevad ostja või vastuvõtja omadest. 

